‘Pierre sou vrygelaat word’‘n Argieffoto van Pierre Korkie en sy gesin. Foto: Gift of the Givers “Dit sou more [Sondag] gebeur het,” het Imtiaz Sooliman, stigter van Gift of the Givers, Saterdag gesê. Hy het gesê daar is op 26 November ŉ ooreenkoms met die militante bereik vir Korkie se vrylating. Korkie is egter Saterdagoggend doodgemaak na ŉ mislukte poging deur Amerika se spesiale magte om gyselaars in Jemen te bevry. Sooliman het gesê Korkie se vrou, Yolande, het haar man tuis verwag vir Kersfees. “Dit is selfs meer tragies dat ons die woorde ‘die wag is amper verby’ gebruik het toe ons vanoggend omstreeks 05:59 met Yolande gepraat het.” “Die gebeure vanoggend het ŉ einde gebring aan 11 maande se onbeperkte pogings om Pierre veilig huis toe te bring,” het Sooliman gesê. Hy het gesê Pierre sou Sondag uit Jemen na ’n “veilige land” gevlieg het waar hy sy familie sou ontmoet het en na Suid-Afrika sou vlieg. Volgens AFP is daar vroeg Saterdagoggend ŉ lugaanval uitgevoer in die suidooste van Jemen waartydens nege vermeende Al-Kaïda-militante dood is. Korkie en ŉ Amerikaanse fotojoernalis Luke Somers is tydens die mislukte reddingspoging dood. Pierre en Yolande is op 27 Mei 2013 in Taiz, Jemen ontvoer. Yolande is op 10 Januarie vrygelaat nadat Gift of the Givers haar vrylating onderhandel het. Korkie se ontvoerders het vroeër ŉ losprys van $3 miljoen (ongeveer R32 miljoen) vir sy vrylating geëis. Korkie was minstens drie keer vanjaar lewend gesien. Hy is die eerste keer in April vanjaar gesien toe hy en ŉ gyselaar van Sierra Leone van Abyan na Albaydah geskuif is. Hy is op 28 Mei ŉ tweede keer gesien tussen Albaydah en Marib. Korkie is in Junie die laaste keer gesien tussen Marib en die Shabwa-provinsie. Klik hier vir vorige berigte oor die saak.